Nabolaget (rapgruppe)

Nabolaget er en rapgruppe fra Biri, som var aktiv i perioden 2002–2011.

Gruppa besto primært av søskenbarna Andreas «Andym»/«Dym» Haugom og Erland «Evnerik»/«Rich» Grønstad. 

Haugom sto for låtskrivinga, som ble innspilt elektronisk og med utstrakt bruk av sampling. Tekstene, skrevet av begge, er på dialekten fra hjemstedet deres.

 Historie 
I 2008 kom de med debutalbumet Vi gjorde det sjøl, som ble utgitt på eget selskap NBL Entertainment (også kalt NBL Family). Plata er produsert dels av Haugom, dels av Ole Mathias «Mattjazz» Vik. Albumet ble utgitt som CD og digitalt, og distribusjonen gikk gjennom selskapet RecordUnion. Steffen «Spira» Falch var med i crewet til NBL og bidro på konserter og en rekke av låtene. Andre gjesteartister var Oda Felicia, L.C. og Vegard «Alibi» Nyhuus Myrvang. Plata inneholdt også en remiks av Sichelles debutsingel «Fuck deg».

I 2009 fikk de gjøre en remiks av Karpes «Stjerner», sammen med Spira.

I 2010 fikk Nabolaget med låta «Putt dem opp» på Platekompaniets CD Juba 2010. Plata inneholdt bidrag fra 13 artister og band uten kontrakt, som Platekompaniet anså som lovende og promoterte for en plass på Øyafestivalens indiescene.

Nabolaget var svært aktive på konsertfronten. Foruten egne show varmet de opp for og spilte med blant annet Xzibit (2011), The Game (Hamar 2010), Busta Rhymes (Lillehammer 2010), Kaizers Orchestra (Biri 2011), Madcon, Karpe Diem (Gjøvik 2010), Paperboys, Jaa9 & Onklp, Equicez, A-Lee og Erik & Kriss. De fikk også spilletid på NRK P3, NRK mp3 og lokalradioer.

Mot slutten av bandets levetid var Mathis «DJ Matti» Lunde, også han fra Biri, aktivt medlem.

Album nummer to var planlagt for 2012, men samarbeidspartner og med-produsent Vik døde i 2011 og gruppa la ned aktiviteten innen det ble realisert. 

 Diskografi 

 Demo 

2004: Nabovarsel

 Album 
 2008: Vi gjorde det sjøl

 Medvirker på 

 2003: Virus Kontroll – Vaksine – på låta Hardcore (selvutgitt)
 2010: Juba – med låta «Putt dem opp» (Platekompaniet)

 Referanser 

 Kilder 

 Nabolagets offisielle blog (arkivert) 
 Nabolagets artistside på uhørt.no (arkivert) 

 Eksterne lenker 


Kategori:Norske hiphopgrupper